text: Pant på dåser er gået i hårdknude
  11 juli 2011 kl. 14.20
  Det trækker ud med at få indført pant på dåser til øl og sodavand købt i de tyske grænsebutikker.
  De danske og tyske myndigheder er blevet enige om en pant på typisk en krone, som danskerne kan få tilbage, når de afleverer dåsen i det danske retursystem.
  Imidlertid beregner tyskerne moms på 19 procent af pantet, og de penge bliver i Tyskland. Derfor kan Dansk Retursystem ikke levere en krone tilbage for hver dåse. Det vil give et stort underskud.
  Momssagen er så kompliceret, at den måske skal op i de to landes parlamenter, oplyser Morgenavisen Jyllands-Posten.
  Indtil videre slipper danskerne for at betale pant af de tyske dåser.
  Danskerne importerer 900 millioner dåser fra de tyske grænsebutikker hvert år, og mange af dem havner i den danske natur. Det tager 100 år at nedbryde en dåse i naturen.
  